
„Amiről nem tudunk, az nem fáj” – a szexuális erőszak alulreprezentáltsága a bűnügyi statisztikában, a magánindítvány hiánya és lehetséges társadalmi hatásai

Kulcsszavak: szexuális erőszak; látencia; áldozatok megítélése; nemi erőszak mítoszok
Magyarországon a rejtetten maradt szexuális erőszak aránya kimondottan magas, a bűnügyi statisztikák és az áldozati felmérések eredményeiben nagy mértékben eltérő adatokkal találkozhatunk az áldozatok számát illetően. E mögött jogi és hatósági, társadalmi és egyéni okok is meghúzódhatnak. Kutatásunkban feltételeztük, hogy a regisztrált esetek alacsony száma összefügghet az áldozatokhoz való viszonyulással, a nemi erőszak mítoszok elfogadásának mértékével. Kutatásunk célja ezen kapcsolat, valamint az áldozatok általános megítélésének vizsgálata a témabeli tájékozottság és a személyes érintettség figyelembevételével. Az áldozatok megítélésének vonatkozásában kiemelten fontosnak tartottuk annak vizsgálatát, felfedezhető-e különbség a feljelentést tevő és a feljelentést elmulasztó áldozatokról való vélekedés terén.
Kérdőíves vizsgálatunk eredményei azt mutatják, hogy mind a szexuális erőszak áldozatainak számát, mind pedig a hatóság tudomására jutott bűncselekmények arányát illetően kitöltőinknek csupán kevesebb, mint fele rendelkezett pontos információkkal. Szignifikáns, ám gyenge kapcsolatot találtunk az áldozatok becsült száma és a nemi erőszak mítoszok elfogadása, valamint az áldozatok iránti empátia tekintetében. A hatóság tudomására jutott bűncselekmények arányának vonatkozásában nem találtunk jelentős összefüggést sem ezen változókkal, sem pedig a feljelentést elmulasztó áldozatok negatívabb megítélésével kapcsolatban. Hipotéziseinkkel ellentétben úgy tűnik, hogy a feljelentést elmulasztó áldozatokról való vélekedés nem tér el jelentősen a feljelentést tevő áldozatok megítélésétől, sőt, kismértékben pozitívabb.
Habár kezdeti feltételezéseink nem mindegyike nyert alátámasztást, kutatásunk több érdekes tényezőre is felhívja a figyelmet. Mintánk eredményei a számadatok tekintetében azt mutatják, hogy még a témában talán leginkább érintett és a témával kapcsolatos információknak leginkább kitett csoport sem rendelkezik pontos információkkal. Ezen kívül a feljelentéssel kapcsolatban elgondolkodtató, hogy a nagymértékű látencia a feljelentés elmulasztásának normalizálódásához vezethetett-e, valamint, hogy az érintettség, a személyes vagy ismerős által állított példa milyen hatással lehet az áldozatok megítélésére ennek az aspektusnak a tekintetében. 



